En el moment del sinistre, hi havia una boira molt espessa i l’asfalt molt humit ACN Manresa.-Dues persones han mort aquest dijous a primera hora del matí en un accident múltiple en què s’hi han vist implicats tres furgonetes i un turisme, segons ha informat el Servei Català de Trànsit. El sinistre s’ha produït a l’alçada del quilòmetre 91 de la C-37 quan passaven uns deu minuts de les sis del matí. Segons han explicat els Mossos d’Esquadra, en el moment de l’accident hi havia una boira molt espessa i l’asfalt molt humit, dos factors que s’apunten com la causa de l’accident. Dues de les furgonetes implicades, on viatjaven les dues víctimes mortals, han xocat frontalment i posteriorment una tercera els ha aconseguit esquivar. A continuació, però, un turisme no les ha pogut evitar i ha xocat contra les dues primeres, amb el resultat d’un ferit lleu. Una de les furgonetes que han topat primer és de matrícula búlgara mentre l’altra portava plaques espanyoles. El punt de la C-37 on s’ha produït el sinistre és un tram considerat perillós, amb un carril per sentit i on també hi ha un pas elevat.  Com a conseqüència de l’accident, la via es troba tallada i es fan desviaments per Sant Salvador de Guardiola cap a la C-37z i també s’ha tallat l’accés de la C-25 en sentit sud per enllaçar amb la carretera afectada. Fins al lloc de l’accident, s’hi han desplaçat vuit patrulles dels Mossos d’Esquadra, quatre dotacions dels Bombers de la Generalitat i tres ambulàncies del Sistema d’Emergències Mèdiques.

Summary: Dues víctimes mortals en un accident múltiple amb tres furgonetes i un turisme implicats a Manresa


Amb un repartiment format únicament per homes i un text que invita a la confusió i l'ambigüitat sexual, la companyia russa dirigida pel dramaturg irlandès Declan Donnellan inaugura aquest dimecres al vespre la 26a edició del Festival Temporada Alta amb una revisió del clàssic 'Nit de Reis' de William Shakespeare. La confusió de gèneres i el canvi de sexe és un dels eixos d'una comèdia que parla de la identitat i de l'amor. Així ho ha explicat un dels actors protagonistes, Andrey Kusichev, que recorda que l'espectador veurà sobretot ''molt d'amor i sentiment'' en un muntatge on posar-se a la pell d'una dona ha estat el major repte per tots els actors que hi participen.  El director irlandès Declan Donnellan, que ja ha portat al Festival Temporada Alta tres obres ('Macbeth', 'Les tres germanes' i 'Mesura per mesura') torna a Girona amb la revisió d'un clàssic de William Shakespeare, 'Nit de Reis' ('Dvenadtsataia Noch'), un muntatge produït per la companyia Cheek by Jowl al costat del Festival Internacional de Teatre Txékhov i que aterra aquest dimecres per inaugurar la 26a edició del certamen.  És un text que parla de l'amor i la identitat. Així ho ha explicat l'actor Andrey Kusichev, que ha resumit en ''amor'' el que podrà veure l'espectador.  És una dels actors, tots homes, que porten a escena aquesta comèdia, on s'aborda la confusió i l'ambigüitat sexual així com la identitat de les persoens. Per aquest motiu, Kusichev situa en el ''canvi de roba'' i 'canvi de gènere'' el major repte a l'hora d'encarnar un dels personatges de l'obra. Per l'actor rus, Calia apartar-se de la idea que un canvi de sexe ha de ser una cosa ''ridícula'' i que provoca ''riure immediat'' ja que ha després del treball, veu que s'havia d'entendre que no era un canvi de roba senzillament, sinó un nou personatge, un ésser humà i que, per les circumstàncies que viu a l'obra, pateix.  Posar-se a la pell d'una dona és un dels aspectes que més feina ha portat als actors, segons han explicat els protagonistes que han detallat que una de les primeres tasques que els va obligar a fer el director de moviment va ser entendre la ''naturalesa femenina'' és a dir, reflexionar sobre com seuen les dones, com es mouen, com caminen, com es posen... Amb només un dia, ha explicat Yasulovich, van resoldre el conflicte per poder tirar endavant els papers de l'obra. Pels actors, Donnellan és un gran director que treballa com un escultor, ''traient tot el que sobra d'una pedra'' per deixar-la ''més nítida i més clara per a  tothom''.  La companyia porta a Girona un espectacle sobri, a nivell escenogràfic, que segons han explicat els actors aquest dimarts, canvia a la mitja part i per tant, la posada en escena és molt diferenciada.  Portar un clàssic de Shakespeare a l'escenari és segons ha explicat el també actor Igor Yasulovich, una avantatge perquè considera que és plenament vigent en la societat actual. L'actor creu que  quan es llegeix l'autor ''et sorprèn'' perquè tot allò que desciure ''passa a la nostra vida, al nostre entorn''. Per això, creu que hi ha molts aspectes que connecten i vinculen l'obra amb la vida al ''nostre voltant''.  'Nit de Reis' és una comèdia però ''no és tan lleugera, ha recordat l'autor, perquè els conflictes dels caràcters humans són ''extraordinaris''. Kuzichev l'ha descrit com una ''carreró sense sortida'' almenys amb l'inici de l'obra, que comença amb 4 morts.  El muntatge es podrà veure aquest dimecres a les 20:30 i dijous a partir de les 18:00. Així, el Festival Temporada Alta donarà el tret de sortida a una edició que compta amb  25 espectacles de fora de Catalunya, i en total 100 propostes teatrals per als propers 2 mesos.

Summary: Una revisió de 'Nit de Reis' de Shakespeare obre el Temporada Alta


La candidata de BComú a la reelecció com a alcaldessa, Ada Colau, ha assegurat aquest divendres que la formació tornarà "a fer història" el 26-M. "Demostrarem al món que sí que es pot", ha dit Colau en un acte central de campanya amb to festiu en què ha predominat la música. "Com a persona que sap què és no arribar a final de mes, que et tallin la llum i el telèfon i sentir vergonya perquè no arribes a final de mes", ha dit Colau, "em deixaré la pell per demostrar que aquesta ciutat valenta dona un missatge d'esperança a tot el món", ha reivindicat emocionada davant una plaça de Catalunya plena. Colau, que ha demanat "concentrar" el vot progressista, ha apel·lat constantment a les classes populars i treballadores de Barcelona, a les quals ha cridat a "votar massivament" per continuar amb "les polítiques de canvi que demostren que hi ha alternativa". Colau, que ha vist la seva intervenció interrompuda a l'inici per dues protestes, una per persones que estan a la mesa d'emergència i una altra per un grup antisistema, ha dit que el 26-M la ciutat es juga "moltíssim" i ha acusat les forces d'esquerres de "comprar el discurs de la dreta" durant dècades.  La candidata de BComú també ha criticat ERC i PSC per "bloquejar" iniciatives a l'Ajuntament per "interessos partidistes". En una intervenció en què ha reivindicat l'obra del seu govern i s'ha compromès a anar "més enllà" gràcies a l'experiència adquirida, Colau ha reivindicat BComú com un "procés col·lectiu" que "desafia un sistema d'injustícia" i que "està disposat a fer el que calgui per demostrar que hi ha alternativa".  La candidata de BComú ha fet una crida a no "deprimir-se" perquè és el que "interessa" als que "volen mantenir els privilegis" i un "sistema que genera patiment i corrupció". "Tenim més poder del que ens han fet creure", ha dit.   Pisarello: "Que els profetes del cinisme s'ajustin el cinturó" El secretari primer de la Mesa del Congrés i diputat d'En Comú Podem, Gerardo Pisarello, ha fet una crida a "defensar" el projecte engegat fa quatre anys. "No podem permetre tornar a una Barcelona governada per aquella gent contra la que ens vam aixecar fa quatre anys", ha assegurat Pisarello, que ha defensat una "societat de color" davant la "societat en blanc i negre".  "Direm als profetes del cinisme que s'ajustin el cinturó perquè la millor part comença ara", ha afirmat Pisarello, que ha reivindicat Colau com una alcaldessa que ha fet "seure grans banquers i empresaris per dir-los que a Barcelona ningú no té privilegis".     Al seu torn, el número dos de BComú, Joan Subirats, ha remarcat la necessitat que la ciutat treballi per "l'equitat" alhora que per ser "capdavantera en el món". Subirats també ha apuntat a l'habitatge, els drets socials, la cultura i l'educació com els eixos en els quals es basa la candidatura.  Música i activistes internacionals  Durant l'acte, han intervingut personalitats de diferents àmbits per donar suport a la candidatura de Colau. Entre elles, Cristina Fallarás, Bob Pop, Tito Álvarez i Vicky Peña. També hi han posat música les actuacions de De la Carmela, Niño de la Hipoteca, Andrea Motis, Maria Arnal, Marinah, Nacho Vegas i el Cor Rebel de Barcelona.  A més, s'hi ha sentit la veu de dues membres de la BrigAda, el grup de més de cinquanta activistes internacionals que han vingut a Barcelona per fer campanya per demanar el vot per a BComú.

Summary: Colau: "Tornarem a fer història i demostrarem al món que sí que es pot"


"La necessitat ha estat flagrant en alguns districtes", diu ERC, que ha plantejat la proposició al plenari ACN Barcelona.-El govern de Barcelona s'ha compromès aquest dimecres a "reforçar" els serveis socials de la ciutat. Una proposició d'ERC, que ha comptat amb el suport de tots els grups al plenari, insta el govern municipal a incrementar el nombre d'oficines actuals, ampliar el servei telefònic i fer-lo gratuït així com dotar els centres amb personal de nova contractació per fer front a l’emergència de la covid-19 i els efectes que pugui generar en un futur immediat a Barcelona. "La necessitat ha estat flagrant en alguns districtes, amb necessitats emergents", ha dit la republicana Montserrat Benedí.  Segons ERC, cal reforçar el model per poder donar resposta a la crisi, però no amb un reforç temporal sinó "permanent".  Al seu torn, la regidora de Salut, Gemma Tarafa, ha apuntat que els sistemes que han sostingut la "vida" a la ciutat les darreres setmanes han estat "les cures", no només dels serveis sanitaris sinó també els socials. "S'ha acompanyat el benestar de tota la ciutat", ha defensat.  Tarafa ha precisat que els centres de serveis socials han atès a tothom aquests dies però ha mostrat l'acord amb el reforç en un context de crisi social. Amb tot, ha insistit en relació al govern espanyol que també calen canvis "estructurals" com ara garanties d'ingressos mínims, regularitzar les persones en situació irregular o abaixar els lloguers.  Des de la resta de grups han coincidit a destacar que cal repensar l'atenció social i "posar-la al dia". "Ha de ser un model més preventiu, eficaç i menys burocràtic", ha dit Neus Munté (JxCat). Al seu torn, Marilén Barceló (Cs) ha recordat que potser persones que abans no necessitaven els serveis socials ara sí que ho fan. Per això, ha demanat un pla de contingència amb els professionals.    Des del PP han demanat també una nova estratègia per a les persones sense llar i ampliar l'habitatge social mentre que Barcelona pel Canvi també ha constatat que han incrementat les demandes d'ajuda a entitats i serveis socials.

Summary: L'Ajuntament de Barcelona acorda reforçar els serveis socials amb més oficines i nou personal


El Jutjat de Primera Instància Número 6 de Girona ha permès que el "nen robat" de Banyoles recuperi el nom i cognoms que tenia en néixer. D'aquesta manera, Joan Coll Corominola veurà modificada la seva inscripció al Registre Civil i passarà a dir-se Juan Francisco Beamonte Isern. La sentència, que reconeix que aquells qui el van adoptar l'any 1966 "no són els seus pares biològics", posa punt final a un llarg periple judicial. Fa anys que aquest veí de Banyoles litigava perquè se li reconegués el dret de recuperar la seva identitat. Després d'intentar portar el cas per la via penal, va presentar una demanda civil al jutjat de família. Aquesta demanda, en un primer moment, es va tirar enrere perquè el jutjat va resoldre que havia caducat. L'Audiència de Girona, però, va ordenar reobrir el cas i, ara, aquesta nova sentència ordena que "s'anul·li la inscripció de la filiació" que constava al Registre Civil i que, en conseqüència, es rectifiquin el nom i cognoms del banyolí pels de Juan Francisco Beamonte Isern. El cas d'aquest veí de Banyoles és l'exemple de la perseverança. Li ha costat més d'una dècada de lluita i anar d'un jutjat a l'altre, però al final ha aconseguit el seu objectiu: que li reconeguin que el matrimoni que el va adoptar no són els seus pares biològics i que, per tant, se li permeti canvia la seva identitat al Registre Civil.  Fa més de deu anys que Joan Coll –ara, Juan Francisco Beamonte- va començar a investigar el seu passat. Entre allò que ha pogut recopilar, hi ha algunes fotografies esgrogueïdes on se'l veu quan era un nadó, acompanyat del seu pare. El banyolí sospitava que era un possible cas de nen robat durant el franquisme, com ara s'ha demostrat, i que els seus pares adoptius van pagar 150.000 pessetes per endur-se'l a casa. Ell va néixer el 14 de setembre del 1966 a l'Hospital Clínic de Barcelona. Aleshores, però, el nom que figurava a la seva partida de naixement era Juan Francisco Beamonte Isern. La seva infància, segons va descobrir, va passar-la a casa de les dues àvies. Primer amb la materna a Òdena (Anoia) i, quan el seu pare va morir, va anar a viure amb l'altra àvia a Sant Adrià del Besòs. Aleshores era el 1973 i ell tenia 7 anys. Més tard, va ingressar en un hospici de Barcelona i, en menys de dos mesos, va ser adoptat per la família de Banyoles, amb qui viuria la resta de la joventut.  Viacrucis judicial Resseguint el seu passat, es va adonar que hi havia coses que no quadraven. I va decidir recuperar la seva identitat, convençut que, en realitat, ell era Juan Francisco Beamonte Isern. Això li va suposar un autèntic viacrucis judicial. Després d'intentar portar el seu cas reiteradament davant la Justícia per la via penal, al febrer del 2016 el banyolí i el seu advocat van decidir interposar una demanda civil per reclamar que es reconegués que el matrimoni que el va adoptar no eren els seus pares biològics. L'afer va anar a parar al Jutjat de Primera Instància 6 de Girona. En un primer moment, la demanda es va admetre a tràmit, però després el mateix jutjat la va desestimar, perquè considerava que el cas per anul·lar l'adopció havia caducat. Aleshores, el banyolí va recórrer davant l'Audiència de Girona, que li va donar la raó i, en una interlocutòria, va ordenar al jutjat que reobrís el cas. Ara, ja hi ha sentència. La resolució recull que els demandats –és a dir, el matrimoni de Banyoles- "reconeixen" explícitament que "no són els pares biològics" del veí de Banyoles. En conseqüència, el jutjat anul·la la inscripció de filiació que constava al Registre Civil (o sigui, Joan Coll Corominola) i ordena "rectificar-la" per la de Juan Francisco Beamonte Isern. La sentència no és ferma i s'hi pot interposar recurs d'apel·lació en un termini de vint dies. Si cap de les parts ho fa, però, la decisió ja serà ferma. I en conseqüència, el banyolí podrà recuperar el nom i cognoms que tenia en néixer.

Summary: El jutjat permet que el "nen robat" de Banyoles recuperi el nom i cognoms que tenia en néixer


El tinent d'alcaldia de Seguretat de l'Ajuntament de Barcelona, Albert Batlle, ha reconegut aquest dimecres que el problema dels narcopisos del Raval està "enquistat", i ha opinat que cal una intervenció integral al barri. "Jo comprenc aquesta situació de neguit absolut que puguin tenir els veïns, i ens hi estem posant. És un problema que tenim enquistat al Raval i el que hem de fer és desenquistar-lo", ha constatat en declaracions a TV3, on ha admès que han tornat les ocupacions de pisos per vendre droga després de la gran operació contra els narcopisos de l'estiu passat. "Tenim un problema al Raval, i no l'hem amagat mai". Així s'ha expressat Batlle sobre la situació dels narcopisos. Al seu parer, cal una intervenció integral com es va fer als anys 80, des del punt de vista d'habitatge, urbanístic i social, i no només policial. El tinent d'alcaldia ha indicat que Mossos i Guàrdia Urbana estan actuant de forma intensa, amb 19 entrades i 25 detencions des de principi d'any, però ha remarcat que a vegades és difícil intervenir, perquè calen ordres judicials i no és tan ràpid i fàcil aconseguir-les. Batlle ha remarcat la intervenció de fa pocs dies a Príncep de Viana, i ha instit que Mossos i Guàrdia Urbana estan "molt a sobre del tema". "En les últimes setmanes s'estan veient resultats, jo també demano una mica de confiança", ha afegit. El tinent d'alcaldia de Seguretat ha relacionat l'increment de robatoris a l'interior de vehicles amb la problemàtica de la droga, perquè sovint es roben ulleres, ordinadors i altres objectes als pàrquings per després vendre'ls i pagar la dosi.

Summary: Batlle admet que el problema dels narcopisos del Raval està "enquistat" i defensa una intervenció integral


El ple del Parlament que comença dimecres votarà si la cambra catalana presenta un recurs al Tribunal Suprem (TS) per l'escó del president de la Generalitat, Quim Torra. I és que el Suprem ha dit al Parlament que és el ple de la cambra i no la Mesa qui ha de decidir si presenta o no un recurs i ha donat de termini fins al 13 de febrer per fer-ho. El 16 de gener, el Parlament ja va recórrer contra la decisió de la Junta Electoral Central (JEC) de retirar l'escó a Torra, però ho va fer basant-se en un acord de la Mesa. D'altra banda, la Junta de Portaveus d'aquest dimarts també ha acordat que al ple de la setmana que ve es voti crear una comissió d'estudi sobre l'accident de la petroquímica de Tarragona. Una iniciativa que s'aprovarà perquè està impulsada per tots els grups parlamentaris.  Després que la qüestió de l'escó de Torra desencadenés la setmana passada una crisi entre JxCat i ERC, aquest tema tornarà a ser objecte de debat al ple que comença dimecres. El Suprem ha decidit sobre les mesures cautelars presentades per Torra però no sobre el recurs del Parlament, ja que l'alt tribunal considera que és el ple de la cambra qui ha de decidir si es presenta el recurs i ha donat 15 dies de marge per esmenar aquest error formal. Per això, el ple votarà si porta la qüestió al TS. Encara sobre Torra, el ple debatrà i votarà una moció de JxCat que proposa que el Parlament rebutgi la decisió de la junta provincial de retirar l'acta al president de la Generalitat. El text  també vol que la cambra digui que "l'intent" d'inhabilitar Torra és un "cop d'estat". En aplicació de la decisió del Suprem de no acceptar que s'aixequi l'ordre de la JEC de retirar l'escó a Torra mentre no hi hagi sentència ferma, s'ha tret la condició de diputat al president de la Generalitat. JxCat ja ha anunciat que no substituirà Torra i, per tant, el grup es quedarà amb un diputat menys dels 34 actuals. En el ple que comença dimecres també es votarà una proposta de JxCat i ERC perquè el Parlament presenti un recurs d'inconstitucionalitat al Tribunal Constitucional (TC) contra el decret digital del govern espanyol. Fa uns dies el Govern també va acordar portar aquest decret a l'alt tribunal. Pel que fa al ple de la setmana que ve, que començarà dimarts 11 de febrer a la tarda, la Junta de Portaveus ha decidit que es faci el debat a la totalitat dels pressupostos de la Generalitat per al 2020 i, entre els punts destacats de l'ordre del dia, també hi ha la votació per crear una comissió d'estudi sobre l'accident mortal de la petroquímica de Tarragona del 15 de gener. Una proposta que s'aprovarà per unanimitat ja que ha estat impulsada conjuntament per tots els grups parlamentaris.  Segons fonts dels grups, hi ha el compromís que la comissió d'estudi faci una proposta de millores en un mes per tal que es puguin votar les conclusions al ple de la cambra abans que acabi la legislatura. En aquest mateix ple, també es farà la votació final de la llei vitivinícola i del decret de pròrroga dels pressupostos vigents.

Summary: El ple del Parlament votarà aquesta setmana si presenta recurs al Suprem per l'escó de Torra


L'alcaldessa de Barcelona, Ada Colau, ha reconegut aquest diumenge que a la capital catalana "hi ha un problema concret amb els furts i robatoris, però no una crisi generalitzada". "Per diferents causes aquests delictes han augmentat de manera considerable en general a tot Catalunya i en particular a Barcelona, on hi ha més població i turisme", ha continuat Colau en un descans del consell nacional de Catalunya en Comú. L'endemà de la manifestació 'Tsunami Veïnal' per reclamar "una ciutat més cívica i segura", l'alcaldessa ha assegurat que comparteix la inquietud dels veïns i ha afirmat que la solució passa per la presència de més mossos al carrer i un canvi legislatiu. "Fa temps que estem dient que necessitem més patrullatge preventiu i també un canvi a les lleis per castigar la reincidència", ha reflexionat en veu alta Colau, que ha lamentat que el context electoral de l'any passat no va ajudar en la cerca de solucions.  "Les institucions no estaven del tot actives", ha criticat l'alcaldessa de Barcelona en Comú. "Però ara veig en positiu que la Generalitat s'hagi posat les piles, convoqui reunions –encara que una mica tard- i anunciï que vindran més de 300 mossos a finals de mes a Barcelona", ha enumerat Colau. "S'ha de seguir treballant en aquesta línia i tenen tota la raó del món els veïns que demanen que les institucions es posin mans a l'obra", ha conclòs l'alcaldessa.

Summary: Colau: "Hi ha un problema concret amb els furts i robatoris, però no una crisi generalitzada"


Una vintena de funcionaris de la Generalitat s'han concentrat aquest divendres a Lleida per mostrar el seu rebuig la intervenció dels comptes i a l'aplicació del 155 i també per demanar la llibertat dels presos. Ho han fet representants de tots els departaments per primera vegada conjuntament, tot i que ja havien fet altres accions de manera separada. Han escollit la delegació del Govern a Lleida per fer-ho perquè els seus representants tant a Ponent com a l'Alt Pirineu han estat cessats pel govern espanyol. La concentració ha començat al carrer però a causa de la pluja s'ha traslladat a l'interior de l'edifici. Els participants duien bufandes i llaços grocs així com pancartes demanant la llibertat dels presos polítics. Un dels funcionaris concentrats, Pep Tort, ha volgut deixar clar que aquesta acció és una queixa com a treballadors públics, perquè les seves condicions de treball no són les òptimes, sinó que s'han vist afectades i que fins i tot a nivell emocional, "hauríem de poder treballar amb més tranquil·litat i més empatia amb la societat a la qual hem de servir".  Tort, ha explicat que fa setmanes que des de diversos departaments s'han queixat de les disfuncions que els ha causat l'aplicació del 155, la intervenció de comptes (que és anterior) i el que ha suposat eliminar els nostres representants polítics i que avui han decidir fer un primer acte de protesta conjunt que, auguren, no serà l'últim. "Nosaltres no acceptem disfuncions ni pressions i volem recuperar el nostre govern legítim  per la recuperació dels plens poders de les nostres institucions i el funcionament efectiu del nostre servei públic", ha dit.  Els funcionaris reconeixen que actualment tenen dues inquietuds. Per una banda, no hi ha Govern i esperen que el Parlament l'esculli en els pròxims dies. Per altra banda, el 155 i la intervenció que "realenteixen l'activitat diària, impedeixen la presa de decisions, aturen l'execució de pressupostos i causen inquietuds per amenaces i pressions". A la majoria de departaments, alerten, han tancat l'any en fals sense poder executar pressupostos previstos, ni tirar endavant projectes avançats que no s'han pogut activar pel 155. A més, "no tenim una representació institucional de la Generalitat en actes públics perquè s'han cessat càrrecs de confiança i funcionaris en tots els departaments", conclouen.

Summary: Funcionaris de la Generalitat es concentren a Lleida contra el 155 i per la llibertat dels presos


El vicepresident del Govern i conseller d'Economia, Pere Aragonès, apel·la a la "responsabilitat" dels grups parlamentaris per aprovar els pressupostos per al 2020 argumentant que és necessari "posar al dia el país" tenint en compte que els comptes vigents són del 2017. "No ens podem permetre el luxe de seguir funcionant l'any 2020 amb pressupostos prorrogats. Si no és possible, caldrà prendre decisions polítiques per fer-ho possible i potser s'haurà de passar per unes eleccions", ha avisat en declaracions a l'ACN. Aragonès ha assegurat que els comptes de l'any que ve incorporaran una proposta fiscal i preguntat per si es pot anar més enllà de l'oferta que el Govern va fer amb els pressupostos fallits del 2019, el vicepresident ha respost que veu "molt poc marge".   Aragonès s'ha dirigit especialment a la CUP, comuns i PSC per demanar-los que permetin que Catalunya "es posi al dia". Segons el vicepresident, "fins i tot els que estan en contra del Govern haurien de donar suport als comptes" tenint en compte que encara s'està gestionant amb els pressupostos prorrogats del 2017. Ha evitat, però, parlar de socis preferents i ha assegurat que el seu departament "no tanca les portes a ningú". De fet, la intenció és que la proposta de pressupostos sigui "àmpliament compartida" després del fracàs del 2019 i, per això, la setmana que ve comencen les reunions amb els grups de l'oposició paral·lelament al treball del departament d'Economia per elaborar els comptes. En aquest sentit, Aragonès ha assenyalat que "els socis preferents de millores en salut, ensenyament, protecció social, seguretat, inversió en infraestructures poden ser una gran majoria parlamentària" i ha deixat clar que el Govern es dirigeix a tots els grups. "Faig una crida a la responsabilitat de tots. El Govern en primer lloc, ens hem de posar davant. Però també de tots els grups especialment dels que s'han mostrat proclius a negociar com la CUP, els comuns i el PSC per poder arribar a un gran acord", ha conclòs. Aragonès ha insistit que Catalunya no té ara les mateixes necessitats que fa tres anys i que en el context actual hi ha més ingressos que permeten elevar el sostre de despesa en 2.500 MEUR respecte als pressupostos vigents del 2017. Són 800 MEUR més en inversió que la contemplada en els comptes fallits del 2019. Així doncs, ha demanat als grups que no desaprofitin "l'oportunitat magnífica" de recuperar el nivell de despesa previ a les retallades. El vicepresident ha explicat que aquest marge de més recursos respon a l'evolució de l'economia catalana ja que el PIB i les exportacions han continuat creixent i s'ha seguit amb la reducció de l'atur. "Estem lluny del que voldríem però això genera que hi hagi més activitat econòmica que quan vam elaborar els pressupostos ara fa un any", ha afegit. Poc marge per a la fiscalitat Un dels principals esculls de la negociació fracassada del 2019 va ser la fiscalitat. Els comuns van considerar insuficients la proposta del Govern d'apujar l'IRPF per a les rendes de més de 120.000 euros, reduir bonificacions en l'impost de successions i apujar l'impost de transmissions patrimonials que paguen els bancs. "Ho vam posar sobre la taula el 2019 i el 2020 també ho posarem sobre la taula. Tenim molt poc marge. Hem de ser conscients que el marge és molt petit però hem de treballar per ser creatius i intentar que tothom contribueixi als serveis públics d'acord amb les seves possibilitats", ha afegit el vicepresident.

Summary: Aragonès apel·la a la "responsabilitat" dels partits i admet que hi poden haver eleccions si no hi ha nous pressupostos


La comissaria de la Guàrdia Urbana de Barcelona de Sarrià ha hagut de ser aïllada aquest dijous després que s'hi hagi detectat un cas positiu de coronavirus. Segons ha informat el tinent d'alcalde de Seguretat, Albert Batlle, ha estat un positiu d'un treballador de la neteja i aquesta nit s'ha fet la desinfecció de l'espai. També ha explicat que, en virtut dels protocols pertinents, s'ha sectoritzat els espais i torns per evitar la situació de col·lapse. En paral·lel s'ha fet un aïllament preventiu de les persones que han estat més en contacte amb l'afectat i s'han sectoritzat i redistribuït els efectius restants per no interrompre el servei.

Summary: Aïllen la comissaria de la Guàrdia Urbana de Barcelona de Sarrià després d'un positiu de coronavirus


El sector pirotècnic es mostra molt satisfet que finalment el proper 23 de juny es pugui celebrar la revetlla de Sant Joan. Tot i que reconeix que la cancel·lació de les falles i les festes majors, li ha fet perdre el 75% de la facturació anual, confia en poder remuntar gràcies a aquesta cita. Considera que ingressar 12 MEUR, un 25% menys que el 2019, seria un "èxit" i destaca la importància de poder salvar els 3.000 llocs de treball que depenen d'aquesta campanya. La previsió que per la revetlla la majoria de pobles de Catalunya estiguin en la fase 3 de la desescalada, ha estat determinant perquè el Govern hagi donat llum verda perquè es pugui gaudir d'aquesta festa en un "format més petit" i amb noves mesures de seguretat.  El sector pirotècnic recorda que durant la quinzena de Sant Joan els establiments de Catalunya concentren el 95% de la facturació anual, per la qual cosa asseguren que era imprescindible que la cita pogués desenvolupar-se, encara que fos amb restriccions i noves mesures de seguretat.  Les associacions del sector (ACFAE, AFIMAC, AVPBCN), el departament de Cultura, Presidència, Protecció Civil, la subdelegació de Govern, l'Ajuntament de Barcelona, el Partit Popular, el Procicat i la Guàrdia Civil, han dissenyat conjuntament un pla de xoc per un Sant Joan "amb les màximes garanties de prevenció i seguretat".  Contempla un exhaustiu anàlisi de tots els aspectes claus, des de l'equipament dels punts de venda fins a les normes sanitàries per a clients i treballadors. Aquest any està prevista l'obertura de 1.000 establiments de venda temporals a tota Catalunya, a més a més de les 300 botigues fixes, i en conjunt es contractaran unes 3.000 persones. També s'ha dissenyat la campanya 'Sant Joan, Sí', que posa en valor aquesta festa tradicional catalana i recorda que és la primera que es duu a terme des de l'inici de la pandèmia.  Noves mesures de seguretat Entre les mesures de seguretat que les pirotècniques estan impulsant, destaca la possibilitat de fer comandes a través d'internet i recollir-les a les botigues, ja que la normativa del sector no permet l'entrega a domicili.  Així mateix, es recomana a les famílies no esperar a última hora per fer les compres: "Normalment les vendes les fem en els últims tres dies, però aquest anys hauríem d'aconseguir invertir aquesta dada per evitar aglomeracions", assenyala Josep Maria Vilardell, un dels portaveus del sector.  Per aquest any, s'espera que augmenti la venda dels "lots de productes dissenyats per a infants i famílies, així com les fonts i bateries", explica Vilardell que afegeix que són elements dels quals se'n pot gaudir a distància i s'adapten molt bé a la situació actual. També se senyalitzarà la distància entre clients a la cua amb línies, s'oferirà la possibilitat de consultar el catàleg digital i se'n repartiran alguns d'ús unipersonal.  Els establiments que ho permetin habilitaran també dues portes, una d'accés i una altra de sortida. S'estima que el tiquet mig de compra rondi els 40 euros per família, i s'aconsella el pagament amb tarja de crèdit.

Summary: Les pirotècniques esperen remuntar la facturació anual per Sant Joan tot i que preveu ingressar un 25% menys que el 2019


La vintena de productors de cirera de l'Alt Empordà viuen aquests dies pendents del cel. Si el temps no ho esguerra, a finals de setmana trauran al mercat diverses varietats "de molt bona qualitat", que els permetran salvar una temporada que ha arrencat amb regust agredolç. I és que les pluges dels darrers quinze dies han malmès tres quartes parts de la varietat primerenca. El Consell Comarcal de l'Alt Empordà vol crear un segell de qualitat perquè el consumidor identifiqui l'origen d'aquesta fruita de proximitat, collida a Terrades, Llers, Les Escaules i Boadella. Per promocionar la cirera altempordanesa, agricultors i restauradors de la zona han celebrat aquest dilluns la festa 'Remena'm la cirera', amb una entrega de guardons i tastets gastronòmics. Els intensos xàfecs de les dues últimes setmanes han fet perdre el 75% de la collita de la varietat primerenca de la cirera de l'Alt Empordà. Malgrat això, el sector es mostra optimista i confia que les varietats que han de sortir properament al mercat redreçaran la temporada. "Si el temps és bo, traurem a finals de setmana una cirera molt bona", ha pronosticat l'alcalde de Terrades, Isidre Felip, que també és productor local.  Els municipis de Terrades, Llers, Les Escaules i Boadella acumulen prop de 80 hectàrees de camps de cirerers.  Sense concretar xifres de producció anual, els agricultors recorden que la cirera només roman un mes i mig al mercat. Hi ha 23 pagesos que la recol·lecten a l'Alt Empordà. Es tracta d'una fruita que distribueixen arreu de les comarques gironines –especialment a Girona i Figueres-, a Mercabarna i, fins i tot, al mercat majorista de Saint Charles, a Perpinyà.  Segell distintiu Els compradors "valoren" aquest producte de proximitat, en opinió d'Isidre Felip. Per això, el sector treballa colze a colze amb el Consell Comarcal de l'Alt Empordà per impulsar un segell de qualitat que permeti identificar l'origen del producte un cop el troben a plaça o en supermercats. La fórmula passaria per reclamar un distintiu d'Identificació Geogràfica Protegida (IGP) o adscriure la cirera als productes alimentaris reconeguts de l'Alt Empordà. En qualsevol cas, l'alcalde de Terrades creu que no pateixen "competència deslleial", com passa en altres sectors. Festa anual de promoció de la cirera Aprofitant l'inici de la recol·lecció de les noves varietats, productors i restauradors locals han celebrat aquest dilluns la festa anual 'Remena'm la cirera!', que té com a objectiu la promoció de la temporada de la cirera. Han celebrat tastets gastronòmics i han fet lliurament de guardons a pagesos i entitats de la zona.  Productes de temporada El col·lectiu gastronòmic La Cuina del Vent incentiva, des de fa anys, que els negocis de la comarca introdueixin aliments de temporada als seus menús. És una manera de reivindicar l'autenticitat i varietat dels productes locals de qualitat, segons explica Carles Tubert, gerent de l'Associació d'Hostaleria de l'Alt Empordà i d'aquesta entitat, que ha sumat quatre nous negocis a la seva proposta.

Summary: El sector de la cirera de l'Alt Empordà confia salvar la temporada malgrat haver perdut el 75% de la varietat primerenca


El conseller de la Presidència en funcions i dirigent de CDC, Francesc Homs, ha valorat aquest dijous els escorcolls i detencions de l'operació 'Petrum' del dimecres. "Aquest tipus de coses, lluny de provocar desànim, a mi em motiven", ha sentenciat el convergent. Homs no s'ha estalviat crítiques a "l'exhibicionisme" i el caràcter "innecessari" que atribueix a l'escorcoll de la seu de CDC, i ha afirmat que es va tractar els convergents "com si fóssim una colla de delinqüents". "I no ho som", ha afegit. D'altra banda, malgrat tot això, Homs ha afirmat que està convençut que més d'hora que tard "l'Estat seurà a negociar la independència de Catalunya". "No tindrà més remei", ha sentenciat Homs.  "Sincerament, aquest tipus de coses com la que va passar ahir, lluny de provocar desànim, a mi em motiven. Quan passen aquestes coses i saps per què passen, pots trobar fonts d'inspiració i motivació. El que va passar era molt greu però sobretot com va passar". D'aquesta manera ha valorat Francesc Homs l'operació 'Petrum' que va acabar amb l'escorcoll d'empreses i la seu de CDC i detinguts entre els que hi havia el tresorer de Convergència.  Durant un esmorzar informatiu al Fòrum Europa Tribuna Catalunya, el conseller ha considerat "molt greu" que les detencions i el "fons" de l'operació "ja aparegués el 15 de setembre al diari La Razón anunciats". "Ara ens diran que hem de creure en la independència judicial", ha etzibat, tot afegint que "no creu" que sigui "casualitat" que l'operació es portés a terme just el dia que el president en funcions, Artur Mas, signava el decret per constituir el Parlament. I és que Homs ha denunciat que en l'operació hi va haver un afany "d'exhibicionisme" i que es va "tractar com a delinqüents" a la gent de CDC. "I no ho som", ha afegit, tot explicant que, per exemple, va ser un acte "innecessari d'intimidació" ubicar dos agents de la Guàrdia Civil a la porta de la seu de CDC.  Del que s'ha mostrat molt segur Homs és que aquest episodi "no alterarà" ni el procés cap a la independència ni les "negociacions" amb la CUP per un possible Govern i la investidura d'un president. "Si ho altera és que estem molt poc convençut del què fem", ha dit.  Seure a negociar la independència D'altra banda, el conseller i dirigent de CDC també s'ha mostrat "convençut" que l'Estat "s'asseurà a la taula de negociació" per tractar "la creació d'un estat independent per a Catalunya". "No tindran més remei. Dit ara pot sonar galàctic, perquè ells ara han de dir 'nunca jamás', però el 'nunca' de fa 10 anys no té sentit avui", ha sentenciat.  Segons Homs, de fet, l'Estat acabarà en aquest punt disposat a negociar per "cinc motius fonamentals". "Per la necessitat de canvi de la societat espanyola, per pur interès, per la necessitat del context europeu, per maduresa democràtica i perquè els mercats acabaran forçant-lo per no allargar més aquest debat", ha detallat Homs.

Summary: Homs sobre 'Petrum': "Aquest tipus de coses, lluny de provocar desànim, a mi em motiven"


El fons d'inversió alemany Patrizia AG ha anunciat la compra d'un edifici d'oficines en construcció al districte 22@ de Barcelona per 72 milions d'euros. La companyia formalitzarà l'adquisició de l'immoble un cop finalitzin les obres, que està previst que no s'allarguin més enllà de finals de 2021. L'edifici, que rep el nom de Diagrame, tindrà un total de cinc plantes i ocuparà vora 15.000 metres quadrats situats a la intersecció entre els carrers Pere IV i Badajoz. Patrizia ha comprat l'actiu a la immobiliària britànica Cain International i al seu soci FREO Group. Amb aquesta operació, la cartera d'oficines de Patrizia passa a tenir més de 85.000 metres quadrats –a Barcelona ja en controla 43.000- amb un valor que s'acosta als 360 MEUR.

Summary: El fons d'inversió Patrizia compra un edifici d'oficines en construcció al districte 22@ de Barcelona per 72 MEUR


El conseller d’Afers Exteriors, Relacions Institucionals i Participació, Raül Romeva, ha defensat que la participació i els processos participatius “permeten construir societats cohesionades”. Romeva ha fet aquestes declaracions en la presentació de la ‘Guia per dissenyar i executar processos participatius en l’àmbit municipal’, que ofereix informació pràctica sobre com organitzar i executar aquestes iniciatives. El conseller ha defensat la recuperació dels processos participatius  i el canvi de relacions en la gestió d'allò públic, passant a relacions “transversals, compartides, corresponsables i trencant la dinàmica històrica de la verticalitat”. Ha alertat que aquests processos “no serveixen per a tot” però ha defensat que és la forma d’ajustar-se més a les necessitats i reclamacions dels ciutadans.

Summary: Romeva defensa que la participació ciutadana construeix “societats cohesionades”


Asaja Lleida ha posat a disposició de les administracions públiques màquines atomitzadores dels seus associats perquè puguin ser utilitzades en processos de desinfecció de carrers o d'edificis públics de la demarcació que ho puguin requerir. L'organització agrària assenyala que els pagesos no són aliens "a aquests moments tan complicats que està vivint la societat" i, per això, des de l'entitat volen aportar el seu "granet de sorra" davant l'actual situació d'alarma sanitària provocada pel coronavirus SARS-CoV-2, segons ha afirmat el president d'Asaja Lleida, Pere Roqué. Així mateix i atesa aquesta situació d'excepcionalitat, des de l'organització agrària demanen l'ajornament, més enllà del mes de maig, per poder tramitar la PAC del 2020.

Summary: Asaja Lleida posa a disposició dels organismes públics màquines atomitzadores per desinfectar carrers i edificis


Les dues parts s'han reunit amb la mediació de la Generalitat durant tot el dia i es tornaran a trobar demà ACN Barcelona.-La direcció de Nissan ha ofert indemnitzacions equivalents de fins al 85% el sou als treballadors de la companyia majors de 54 anys; del 70% d'entre els que tenen 50 i 53 anys i una indemnització d'entre 45 i 33 dies per any treballat amb un màxim de 42 mensualitats per als menors de 50 anys, durant la cinquena trobada entre les dues parts amb la mediació de la Generalitat. L'oferiment de la companyia queda supeditada a l'aixecament de la vaga indefinida i que els treballadors tornin a la feina a les plantes de la Zona Franca, Montcada i Reixac i Sant Andreu de la Barca després de l'estiu. Així mateix, la direcció ha reiterat la seva proposta d'endarrerir el tancament de la planta al juny del 2021. Les dues parts es tornaran a reunir demà. (En aquesta actualització, s'ha afegit la valoració del comitè d'empresa) En un comunicat, la direcció de Nissan Motor Ibérica també es compromet, a banda d'endarrerir sis mesos el tancament per "guanyar temps" a trobar una opció de reindustrialització, a no fer cap "acomiadament traumàtic" entre la finalització del període de consultes –oficialment aquest dijous- i el desembre del 2020. Com a novetat, la companyia ha xifrat l'excedent de treballadors en 210 fins al desembre d'aquest any per les càrregues de treball previstes actualment (fins a la finalització de l'exercici fiscal és de 17.800 unitats). Pel que fa a les previsions de l'exercici fiscal del 2021, d'abril a juny, la companyia calcula la producció de 5.500 unitats entre les dues línies, amb un excedent de fins a 660 persones. La proposta de la direcció de l'empresa està vinculada a què els treballadors acceptin tornar a la feina i, per tant, deixar enrere la vaga indefinida i donar per bo l'ERO sobre més de 2.500 persones. "En cas que els esforços per trobar una solució de futur no fructifiquessin, els representants de la companyia, dins de la comissió negociadora, han reiterat la necessitat d'arribar a un acords dins del marc legal amb l'objectiu de garantir la seguretat jurídica per a totes les parts", assenyala en el comunicat. Per això, la companyia ha identificat tres grups de treballadors i els ha proposat diferents graus d'indemnització. Per als nascuts abans del 31 de desembre del 1966, els ofereix el 85% del salari net fins als 61 anys i l'abonament de la Seguretat Social fins als 63 anys; i per als nascuts entre el gener del 1967 i el desembre del 1970, ambdós inclosos, planteja un abonament del 70% del salari net fins als 61 anys (sense l'abonament del conveni especial amb la Seguretat Social). Per a la resta, menors de 50 anys, planteja una indemnització d'entre 45 i 33 dies per any treballat amb un màxim de 42 mensualitats (el doble de les 24 establertes legalment) i per als qui es poguessin recol·locar en una alternativa industrial ofereix 33 dies per any treballat amb un màxim de 42 mensualitats. La companyia ha assegurat que la seva voluntat és col·laborar "activament" en la recerca d'alternatives per a les plantes que la marca vol deixar d'aquí uns mesos, tot i que fins ara no s'hagi concretat cap opció "seriosa i viable", afirma. Així mateix, ha mostrat la seva "disposició" a participar en una mesa de reindustrialització per buscar una viabilitat a les plantes i per ajudar les empreses proveïdores a trobar alternatives. D'altra banda, urgeix les administracions a "treballar activament" per a la recerca d'aquestes opcions i els sindicats a valorar la proposta presentada amb l'objectiu de "desbloquejar la situació i a avançar en el diàleg" que facilitin un acord. Després d'haver estat reunits durant hores amb la mediació del Departament de Treball, les dues parts s'han emplaçat a una nova reunió aquest dimecres a les onze del matí. L'endemà, dijous, acaba oficialment el període de consultes. "Si no és possible aconseguir aquest avançament cap a un acord, la companyia haurà de seguir endavant amb el calendari previst d'acord al procés legal en curs", adverteix. No obstant això, aquest migdia, quan encara es desconeixia la proposta de Nissan, el secretari general de Treball, Josep Ginesta, ha recordat que la mediació del tancament de Nissan es pot allargar més enllà d'aquest dijous i que no hi ha impediments jurídics per prorrogar les converses si l'empresa i els treballadors hi estan d'acord. El comitè d'empresa insisteix en la retirada de l'ERO Posteriorment, en un comunicat, el comitè d'empresa ha denunciat que els arguments de l'empresa per justificar la seva decisió és una "mentida" i que el tancament és "merament una decisió política de Nissan". Els representants dels treballadors han insistit que l'empresa primera ha de retirar l'ERO per formar una mesa formada per la direcció de l'empresa, el ministeri d'Indústria o la conselleria d'Empresa i els sindicats per buscar alternatives per a la reindustrialització i el manteniment dels llocs de treball. "Aquesta mesa és de vital importància per buscar solucions i cobrir la totalitat de l'ocupació actual a Nissan i les empreses associades a la nostra activitat. Però per això caldria rebaixar l'actual conflicte generat per l'ERO presentat per Nissan", remarca el comitè d'empresa. Per la seva banda, en un tuit, la secció sindical de CCOO a l'empresa ha subratllat que la reunió "ha finalitzat sense cap avançament" i ha criticat l'empresa per "seguir obstinada en parlar d'excedent de plantilles i d'indemnitzacions". "Arribarem fins on calgui per aconseguir un futur per a Nissan ja", ha sentenciat.

Summary: ACTUALIZACIÓ:Nissan ofereix indemnitzacions equivalents de fins al 85% del sou als treballadors si reinicien la producció


El Consorci de Polítiques Ambientals de les Terres de l'Ebre (COPATE) ja ha començat els tractaments per controlar la població del mosquit tigre a la via pública a Ulldecona, i aviat ho farà també a La Sénia, Alcanar i Sant Carles de la Ràpita. Aquest és el tercer any que s'aplica un tractament específic en diferents focus potencials, conjuntament amb cada consistori, per poder rebaixar la població d'aquest insecte i pal·liar els seus efectes. Els treballs, que fins ara han donat bons resultats, consisteixen a aplicar producte químic antilarvari en punts de reproducció del mosquit, com en embornals amb aigua acumulada, algunes soques d'arbres o fonts. Amb tot, l'àmbit públic suposa només entre un 20% i un 30% del focus del mosquit tigre, mentre que el restant és per aigües estancades en àmbit privat. "El 80% de la feina l'ha de fer el mateix ciutadà: si són capaços d'evitar la petita quantitat d'aigua que s'acumula en jardins de les cases o pisos –en testos, per exemple-, evitaran molts problemes", ha explicat el director tècnic del COPATE, Raül Escosa. Els tractaments han començat ara i, en cada municipi, tenen una durada de dos a tres dies d'aplicació. A més dels treballs d'aquest mes, es tornarà a fer tractament a principis de juliol i una tercera vegada a finals d'agost. "Amb aquestes tres aplicacions, es cobreix pràcticament tot el cicle, que ve a durar fins a l'octubre", ha detallat Escosa. Prèviament, durant l'hivern, s'ha fet un treball de geolocalització dels principals focus per actuar-hi en la fase larvària i evitar que el mosquit arribi a ser adult. "El mosquit ha costat que arribés, però finalment ho ha fet i nosaltres mateixos l'hem portat", ha recordat el director tècnic del COPATE, que diu que la previsió sobre la seva incidència aquest estiu és "molt relativa" i que ara només es pot treballar per rebaixar les poblacions d'aquest insecte, un fet que serà més viable si els ciutadans estan conscienciats en evitar focus de cria. De moment, només aquests quatre municipis de les Terres de l'Ebre fan el tractament amb COPATE, tot i que hi ha la voluntat que es pugui ampliar, tot subjecte a la disponibilitat dels recursos. "De moment, amb aquests quatre fem, però a la llarga aquest mosquit donarà problemes a tots els municipis, a Catalunya", ha assegurat Escosa, que ha recordat que es treballa estretament amb el Departament de Salut pels virus que pot transmetre l'insecte, que produeix unes picades molt molestes.

Summary: El COPATE inicia els tractaments contra el mosquit tigre en quatre municipis del Montsià


La consellera d’Empresa i Coneixement, Àngels Chacón, i el ministre de Ciència, Innovació i Universitats, Pedro Duque, han fet aquest dimecres un primer acostament de cara al traspàs de les beques universitàries a la Generalitat, pendent des de fa 17 anys i amb tres sentències favorables del Tribunal Constitucional (TC). Tots dos s’han reunit durant una hora i mitja a Madrid en una primera trobada on han acordat la creació de comissions de treball que abordaran aquesta i altres qüestions amb criteris tècnics. Segons Chacón, el traspàs implicarà que no hi haurà retards en el cobrament de les beques. Més enllà d’aquest punt, la Generalitat ha demanar que s’adeqüin els barems al nivell de vida, perquè “el cost de la vida no és el mateix a una comunitat que a una altra i si atorguem les beques amb criteris simplement quantitatius un estudiant en un entorn més car te menys poder adquisitiu que un altre que rep la mateixa beca del mateix import en un altre entorn”.   Segons Chacón, durant la reunió tots dos han parlat sobre el model de gestió de la universitat, la recerca i la universitat a Catalunya, i sobre les peticions de la Generalitat en aquest camp. La primera el traspàs de la gestió de les beques universitàries, que està pendent des del 2001 i que segons Chacón afecta al 40% dels estudiants universitaris de Catalunya, que són els beneficiaris d’algun tipus de beca o ajut.  Tots dos han acordat reactivar la comissió per al traspàs d’aquesta competència. “Hem establert l’inici perquè això sigui efectiu”, ha apuntat la consellera, que ha afegit que la dinàmica de treball a partir de la trobada d’aquest dimecres passa pels contactes entre el secretar general d’Universitats i el director general del ram amb els seus homòlegs a nivell estatal.  Chacón també ha reclamat a Duque un refinançament i la possible condonació parcial del deute dels parcs científics per facilitar la seva viabilitat econòmica. El govern considera que l’Estat s’ha equivocat en el model de finançament dels parcs, als qui exigeix el retorn dels diners prestats, fet que ha creat una bombolla de deute. “Els entenem com a estructures cabdals per a la dinamització d’ecosistemes de coneixement i innovació”, ha dit la consellera. La consellera també ha abordat amb Duque la situació “d’infraestructures cabdals" com el Barcelona Supercomputing Center i el sincrotró ALBA, on cal “tota l’aposta que puguem rebre per part del govern espanyol”. Segons Chacón, tots dos han coincidit que són infraestructures que “podem defensar” i que conjuntament treballaran “per posicionar-la a nivell europeu”.  A mes, Chacón i Duque han parlat de les restriccions que hi havia per part del Ministeri d’Hisenda del govern de Mariano Rajoy sobre la taxa de reposició de personal a les universitats, que segons la consellera cal que deixin de tenir efecte perquè les universitats puguin treballar segons la seva autonomia. Per últim, Chacón ha transmès al ministre el plantejament de la Generalitat respecte als graus de 180 crèdits. “Ens hem posat d’acord que han de tenir una sèrie de característiques com la especialització i requeriments que han de complir” i que hi pot haver acord sobre la seva qualificació.

Summary: Chacón i Duque fan un primer acostament de cara al traspàs de les beques universitàries


El Govern ha descartat aquest dimecres anul·lar les oposicions de treballadors socials per oferir un tracte diferencial als treballadors interins de més de 50 anys tal com demanaven els sindicats. El Departament de Polítiques Digitals i Administració Pública ha traslladat als representants sindicals a la Mesa General de la Funció Pública (MEPAG) que el gabinet jurídic central ha confirmat les sospites que un decret llei per fer un procés selectiu diferent pel personal interí que fa més anys que treballa l'administració com a treballador social és "inconstitucional". Per tant, es descarta modificar el concurs que se seguirà duent a terme dins del procés d'estabilització i consolidació d'ocupació (PESCO) que es van pactar amb CCOO i UGT i que afecta les places de personal interí que s'han de convocar abans del 2020. En declaracions als mitjans, la secretaria d'Administració i Funció Pública, Annabel Marcos, ha assegurat si es blinda el tracte diferencial pels interins de més edat no es respectaria el principi d'igualtat d'accés a les places de funció pública. "No podem discriminar l'accés de cap col·lectiu", ha subratllat Marcos, que ha recordat que en la convocatòria de les 173 places de treballadors socials els mèrits, és a dir, l'experiència, tenen un valor del 40% del resultat final. A més, el Govern argumenta que ja s'ha decretat com a inconstitucional una mesura semblant que ha pres l'administració autonòmica de les Illes Canàries.

Summary: El Govern descarta modificar les oposicions de treballadors socials per garantir les places públiques als interins


La portaveu de la CUP al Congrés, Mireia Vehí, ha criticat que la taula de diàleg entre ERC i el PSOE "no soluciona res" perquè "no hi ha concrecions" sobre autodeterminació, amnistia i la "fi de la repressió". Vehí ha afirmat que els republicans estan donant un "xec en blanc" als socialistes i ha alertat que això pot tenir un "efecte desmobilitzador" a Catalunya. La diputada al Congrés ha qüestionat si el posicionament dels republicans és per defensar realment "els interessos del país" o si és "una maniobra de partit". Vehí ha dit en roda de premsa al Congrés aquest dimecres que sembla que ERC estigui "més preocupada de garantir l'estabilitat" a l'Estat espanyol i ho ha considerat un "problema gran". La portaveu de la CUP al Congrés ha afirmat que el PSOE "no és la solució" i ha reiterat que els anticapitalistes s'oposaran a la investidura de Pedro Sánchez. Vehí ha remarcat que perquè donessin suport a la taula de diàleg caldria una concreció del PSOE sobre autodeterminació i amnistia amb el reconeixement de Catalunya com a subjecte polític. La diputada de la CUP ha dubtat que això pugui passar perquè el PSOE vol "contribuir a la restitució del règim negant drets col·lectius". Tanmateix, Vehí ha dit que no comparteixen la lògica de "com pitjor, millor" i ha dit que la CUP està "disposada a facilitar generar diàleg" per resoldre la situació i també a donar suport a iniciatives que busquin, per exemple, lluitar contra l'extrema dreta. Vehí ha recordat que dimarts van votar a Podem en la votació de les secretaries de la Mesa per evitar l'entrada de Vox. No aniran a la ronda de consultes Vehí ha explicat que la CUP no anirà a la ronda de consultes del Rei sobre la investidura de Pedro Sánchez i ha dit que en lloc de reunir-se amb el monarca faran una conferència política amb organitzacions d'esquerres de l'Estat espanyol la setmana que ve. La CUP tampoc anirà a la recepció de divendres al Congrés amb motiu del dia de la Constitució i ha explicat que participaran en les contramobilitzacions a la Cimera del Clima de l'ONU. Descarta formar grup amb JxCat La portaveu de la CUP ha descartat formar grup parlamentari amb JxCat i ha recordat que no volen reduir l'independentisme "a una sola veu" i perquè tenen diferències "immenses" amb els de Laura Borràs. També ha dit que no es barallaran per "tenir un minut més o un minut menys" al grup mixt perquè no és la forma de fer política de la CUP.

Summary: La CUP sosté que la taula de diàleg entre ERC i PSOE "no soluciona res" sense "concrecions" i ho veu un "xec en blanc"


Els Bombers han atès 7.217 avisos fins a les deu de la nit d'aquest dimecres relacionats amb el temporal Gloria, que des de les nou del matí de diumenge assola diferents indrets de Catalunya amb pluges intenses, nevades, vent fort i mala mar. Entre les sis de la tarda i les deu de la nit els Bombers han hagut d'actuar en 183 incidents, la majoria dels quals, 54, a la Regió d'Emergències Nord. A la Sud hi ha hagut 52 actuacions, i a la de Girona 25. A la Regió d'Emergències Lleida n'hi ha hagut 17, 13 a la de les Terres de l'Ebre i 11 respectivament a la de Tarragona i a la Regió d'Emergències Centre.

Summary: Els Bombers han atès més de 7.200 avisos a causa del temporal Gloria


Artistes, mànagers i representants, discogràfiques, promotors públics i privats, sales de concerts, mitjans especialitzats i altres actors de la indústria musical estan citats des d’aquest dimecres i fins diumenge al CCCB en una nova edició del Primavera Pro. Punt de trobada per a professionals de la música d’arreu, la cita discorre en paral·lel al festival Primavera Sound des de fa vuit anys. L’activitat ha arrencat aquest matí, amb un programa de quatre dies que inclou  dos congressos sobre el present i el futur dels segells independents i les sales de concerts, presentacions de festivals i associacions musicals, un fòrum d’inversors del negoci musical, ponències i actuacions de grups emergents. Una nova edició del Primavera Pro –la trobada de professionals de la indústria musical que se celebra en el marc del Primavera Sound- s’ha posat en marxa aquest dimecres al CCCB. És el segon any que tota la programació es concentra en aquest equipament, al marge és clar dels concerts que sempre se celebren dins del festival al Fòrum, al petit escenari ‘Night Pro’. Un debat sobre la repercussió del Brèxit en el futur de la indústria i un taller al voltant de les estratègies de promoció i contractació “per aconseguir una actuació a Barcelona”, han estat algunes de les activitats més matineres de la jornada.  La fotògrafa i directora d’art Carlota Guerrero explicava més tard, des del Teatre del CCCB, la seva experiència laboral al costat de Solange Knowles, la cantant d’R&B i germana de Beyoncé que és un dels reclams d’aquest Primavera Sound.  En paral·lel han arrencat els ‘showcases’ d’artistes emergents a l’escenari del Pati de les Dones, amb les bandes peruanes Inzul i Astronaut Project, i a continuació les catalanes Odina i PAVVLA (nom artístic de l’actriu i cantant Paula Jornet).  El nombre d’acreditats ha anat creixent al migdia, i molts d’ells s’han apropat fins a la botifarrada de benvinguda que, com l’any passat, la marca ‘Creative Catalonia’ (de l’ICEC) ha ofert als assistents.  Però l’activitat no s’atura ni al migdia. Les zones de ‘monitoring’ (professionals explicant les seves experiències), de trobada entre professionals i emprenedors amb inversors, però també qualsevol racó del CCCB és bo pel contacte entre mànagers, agents, artistes, responsables de segells discogràfics, promotors de concerts o mitjans de comunicació especialitzats en la música.  Un dels atractius d’aquesta tarda serà la conversa que mantindran l’iconoclasta Billy Bragg i el periodista i admirador del cantant, el periodista Antonio Baños. Bragg parlarà de les seves aventures dins i fora de la música al llarg de 40 anys.  El Primavera Pro s’allargarà durant tres dies més, fins diumenge. I l’activitat s’incrementa demà, quan arrencaran, respectivament, el Congrés  de Segells Independents i el Congrés de Sales de Concerts.  Concert gratuït, i Jarvis Cocker D’altra banda, el Festival Primavera Sound també comença a escalfar motors aquest dimecres. Ho fa amb un concert gratuït al recinte del Fòrum, com és costum. Enguany el cartell d’aquest aperitiu del festival està format per 7 notas 7 colores, Anímic, Local Natives, Gordi i Saint Etienne.  Com a novetat, i com a gran reclam, els dos components de Pulp, Jarvis Cocker y Steve Mackey, oferiran una actuació (en set de dj) a l’anomenat ‘escenari amagat’ del Fòrum. ‘Dancefloor meditations’ és el nom del seu nou projecte. Per accedir-hi cal sol·licitar una entrada específica als accessos del recinte a partir de les cinc de la tarda.

Summary: La vuitena edició del Primavera Pro torna a aplegar la indústria musical a Barcelona


La Universitat de Barcelona (UB), Universitat de Girona (UdG) i Universitat Rovira i Virgili (URV) oferiran cursos de formació per a l'empoderament de persones amb discapacitat intel·lectual el curs vinent. Els cursos, de quinze persones cadascun, estan impulsats per la Fundació ONCE amb el suport del Fons Social Europeu. L'objectiu és aconseguir la inclusió social a través de la formació i la feina de les persones amb discapacitat, segons informa la Fundació ONCE en un comunicat. L'any passat es van beneficiar 336 joves per aquesta iniciativa a Espanya.

Summary: UB, UdG i URV oferiran formació per a joves amb discapacitat intel·lectual


El candidat d'ERC a l'alcaldia de Barcelona, Ernest Maragall, ha considerat aquest divendres que la proposta de Manuel Valls de celebrar uns Jocs Olímpics de nou a Barcelona és una "clara mostra d'una certa desesperació". Malgrat dir que l'exprimer ministre francès vol "seduir des d'una perspectiva més o menys espectacular", Maragall ha apuntat que, de cara al futur, "no es pot descartar res". "Tampoc això", ha indicat. El candidat d'ERC a l'alcaldia ha demanat "parlar seriosament del que passa avui a Barcelona" i ha reclamat a Valls que tingui "un mínim de prudència".

Summary: Maragall, sobre la proposta de Valls de celebrar uns Jocs Olímpic a Barcelona: "És una mostra d'una certa desesperació"


El Consell Comarcal de l’Alt Urgell donarà suport als ajuntaments i usuaris que, des del passat dilluns, s'han vist afectats pels talls de telefonia i internet de l’operadora Movistar i que ara vulguin emprendre alguna acció per tal de denunciar els greuges soferts com a conseqüència d'aquesta avaria. La incidència s'ha registrat en diversos municipis del nord i el centre de la comarca, entre els quals hi ha Coll de Nargó, Organyà, Les Valls d’Aguilar i Montferrer i Castellbò. Tot i que en algunes d'aquestes localitats el problema ja està resolt, encara hi ha punts on persisteix la interrupció del servei. Des dels serveis tècnics de l'ens comarcal estan en contacte permanent amb els afectats, tot i que el president del Consell, Jesús Fierro, ha volgut recordar que “els talls dels serveis de telefonia i internet són responsabilitat exclusiva de la companyia operadora". Els ajuntaments, comerços, restaurants, allotjaments turístics i particulars afectats pel tall de telefonia i internet han expressat les seves queixes per les conseqüències que s’han derivat de l'avaria, segons han explicat des del consell comarcal a través d'un comunicat, tenint en compte, a més, que aquesta s'ha produït en plena temporada alta pel que fa al turisme. El president de l'ens comarcal de l'Alt Urgell ha explicat que els afectats compten amb el suport d'aquesta administració "a l’hora de denunciar els problemes patits i exigir les indemnitzacions a què tinguin dret”. Tanmateix, ha recordat que els talls són responsabilitat "exclusiva" de l'operadora, ja que, ha afegit, "la incidència s’ha produït en instal·lacions de la seva propietat”.

Summary: El Consell Comarcal de l’Alt Urgell donarà suport als ajuntaments i usuaris afectats pels talls de telefonia i internet


Dels 991 ferits que el mateix 1-O van haver de ser atesos als centres sanitaris, ja siguin CAPs o hospitals, 23 tenien més de 79 anys i dos eren nens menors d'11. És una de les dades que recull l'informe sobre l'atenció mèdica als lesionats durant les càrregues policials el dia del referèndum que conclou que, en total, 1.066 van requerir atenció mèdica: 991 ho van fer el mateix diumenge mentre que 75 van anar al metge aquella mateixa setmana, fins el dia 4. La gran majoria, el 82,5%, dels ferits el dia del referèndum van patir contusions o policontusions, i el diagnòstic lleu es va donar en un 83% dels casos. En els dies posteriors, el 93,3% dels atesos responien també a contusions o policontusions.  Per edats, la franja d'entre els 41 i els 65 anys concentra gairebé la meitat dels ferits durant el referèndum, mentre que al voltant del 40% van ser majors de 18 anys però menors de 40. El 10% restant es va donar entre el grup de majors de 65 anys, mentre que només un 2% dels ferits eren menors d'edat.   5 dels ferits durant la jornada del referèndum es van classificar en diagnòstic greu. S'hi inclou el pacient que va patir un infart i que aquesta setmana ha rebut l'alta, i el noi que va patir ferides a l'ull com a conseqüència de l'impacte d'una pilota de goma. Dins d'aquesta classificació, també s'hi troben tres casos de traumatismes. Un d'aquests és un cas atès a l'Hospital Plató, per traumatisme cranioencefàlic i abdominal amb crisis hipertensiva, un altre de traumatisme cranioencefàlic amb pèrdua de consciència atès a l'Hospital Santa Caterina i un altre de traumatisme a l'espatlla i traumatisme muscular de trapezi dret, atès a Sant Pau.  D'entre els atesos l'1-O també destaca que en 64 casos la causa van ser lipotímia o hipotensió, en 36 ocasions, i crisi d'angoixa o ansietat, en 28.  D'entre els 75 ferits que van ser atesos entre el 2 i el 4 d'octubre, també hi ha dos casos greus. Un, la fractura de fèmur tractada a l'hospital de Sant Pau, i un cas de policontusions i ferides que va ser tractat a la PAC La Ràpita.  Les càrregues policials van afectar sobretot homes, i tant els atesos el mateix 1-O com els dies posteriors, van representar el 69% i la resta, dones.  Per regions sanitàries, els centres sanitaris de la ciutat de Barcelona van atendre 325 ferits l'1-O, el 32%, mentre que a Girona en van atendre 254, el 26%. A la regió de Lleida, Alt Pirineu i Aran, van donar-se 123 ferits, el 12%, mentre que a les Terres de l'Ebre se'n van veure 106, l'11%. Durant la mateixa setmana, la regió sanitària que va atendre més persones va ser Girona, amb el 50% dels pacients atesos entre el 2 i el 4 d'octubre, mentre que a Barcelona van atendre's 15 persones més, el 20% del total. A la resta d'àrees sanitàries les intervencions van ser molt menors.  L'informe del Departament de Salut també recull que 9 agents de la policia espanyola, 2 de la Guàrdia Civil i 1 dels Mossos d'Esquadra van resultar ferits l'1-O.

Summary: Les càrregues policials de l'1-O van ferir 23 persones més grans de 79 anys i dos nens de menys d'11


En plena pandèmia del coronavirus ha nascut a Teià (Maresme) Exxarecords, un segell discogràfic independent que vol promocionar grups d'indie i rock de qualitat però amb "difícil encaix" a les discogràfiques tradicionals, ja sigui per qüestions d'estil o comercials. El projecte, que" no vol fer de la seva activitat un negoci", l'abanderarà Exxasens, grup pioner de l'space rock instrumental a l'Estat amb 12 anys de trajectòria i cinc discos. El catàleg el completen formacions com la també instrumental Lume!, que prepara un nou disc per a finals d'any; Nominage, un híbrid entre el pop, el rock i el funky; o els banyolins Paraíso Plástico, que també arriben amb nou disc, o Rooms.

Summary: Neix a Teià Exxarecords, un segell discogràfic independent per promocionar grups emergents d'indie i rock


El Comitè Executiu i la Junta Directiva de Foment del Treball han ratificat aquest dilluns a la tarda el cinquè Acord Interprofessional de Catalunya (AIC), que correspon al període 2018-2020. Des de la patronal s'indica que, entre d'altres, l'acord potencia la retribució variable. També afirma que, en matèria laboral, aposta pels contractes indefinits a temps parcial. La voluntat  d'aquest acord, segons s'indica des de Foment, és impulsar la concertació social i la negociació col·lectiva com a "mecanismes més idonis" per assolir un sistema de relacions laborals "flexible, equilibrat" i que s'adapti a les necessitats de les empreses. L'AIC té naturalesa jurídica obligacional i es constitueix com una sèrie de criteris, recomanacions i orientacions a la negociació col·lectiva "amb el major respecte a l'autonomia" de les unitats negociadores. Així doncs, en l'àmbit dels criteris salarials i sistemes retributius Foment manté que els que s'acordin en la negociació col·lectiva es basin en la realitat i situació general de sectors i empreses. En tot cas, l'entitat subratlla que l'AIC potencia la retribució variable "en detriment de complements salarials obsolets i improductius", en tant que "són un factor de millora de la productivitat". En matèria de contractació laboral, es potencia la utilització dels contractes indefinits a temps parcial, amb la conveniència d'establir el màxim de número d'hores complementàries legalment establert. També s'impulsen altres figures contractuals com són el contracte de relleu. L'acord analitza diversos aspectes de les relacions laborals com ara la ultra activitat. En aquest àmbit concret, Foment indica que s'ofereixen a les parts negociadores mecanismes de solució extrajudicial de conflictes "per assolir solucions i generar pau social". En paral·lel, la Comissió d'Aplicació i Seguiment de l'AIC analitzarà qüestions com l'absentisme, el temps del treball en determinades activitats, el control de la jornada i el tractament de les guàrdies, els desplaçaments o l'atenció continuada, entre d'altres. A més es destaca la importància del Tribunal Laboral de Catalunya (TLC), impulsant la seva actuació amb la creació de nous òrgans i comissions. Destaca, en aquest sentit, la creació de l'Observatori de la Conjuntura Econòmica de la negociació col·lectiva o de la Comissió Tècnica i de Mediació en Igualtat de gènere i no discriminació. També es destaca la importància de la formació i en especial de la Formació Professional Dual. I s'adquireixen compromisos en matèria de polítiques d'igualtat de gènere.

Summary: Foment afirma que el cinquè Acord Interprofessional de Catalunya potencia la retribució variable


El primer secretari del PSC, Miquel Iceta, s'ha ofert a acompanyar el president de la Generalitat, Carles Puigdemont, al ple del Senat aquest divendres per oferir "sincerament" diàleg polític. En la seva intervenció al ple del Parlament, el socialista ha dit al president que encara és a temps de "rectificar" i anar a la cambra estatal i li ha expressat el seu suport si ho fa, tot i saber que possiblement no li agradarà el seu discurs. Iceta ha dit que aquesta és una de les vies que té el president per aturar l'aplicació del 155, en considerar que no s'hauria d'aplicar si s'obre aquest diàleg. Ha afegit que la segona és la convocatòria d'eleccions autonòmiques, com l'hi ha insistit que faci, ja que aquesta convocatòria suposaria que estaria "deixant clar per passiva que considera suspeses les previsions de la llei de transitorietat". En l'inici de la seva intervenció, el socialista ha reconegut al president la "valentia de dubtar" i l'ha instat a reflexionar abans de prendre cap decisió.

Summary: Iceta s'ofereix a acompanyar Puigdemont al Senat demà per oferir diàleg o l'insta a convocar eleccions


La fallida de la Cooperativa de l'Aldea va ocasionar uns perjudicis de 7,02 milions d'euros tant als impositors com a la mateixa entitat. Aquesta és la valoració que el nou titular del jutjat número 1 de Tortosa ha inclòs en la nova interlocutòria d'inici del procediment abreujat, previ a l'obertura del judici oral. L'instructor ha reformulat els arguments de la seva antecessora, tal i com li va reclamar l'Audiència de Tarragona el passat juliol, i manté les acusacions contra els setze investigats en el procés. El nou text, al qual ha tingut accés l'ACN, desgrana els indicis penals, delimita responsabilitats i identifica perjudicats en dos àmbits d'actuació suposadament delictiva. D'una banda, el falsejament de la comptabilitat de la Cooperativa i la secció de crèdit. De l'altra, l'actuació al voltant de l'antiga Caja Madrid, actual Bankia, amb la pignoració dels dipòsits i el bloqueig de comptes. Han passat més de sis mesos des que l'Audiència de Tarragona va tombar el primer intent de la llavors jutgessa de Tortosa d'accelerar el procediment i fer via cap al judici oral. Amb una inusual duresa, la instància provincial –que també va excloure del cas la dona i els dos fills del principal investigat, l'exgerent Daniel Ferré- va acceptar parcialment els recursos de diversos investigats anul·lant la primera interlocutòria i exigint que es refés de cap i de nou motivant els fets i concretant les implicacions amb una major precisió. La decisió, que va avançar també l'ACN, va causar una considerable decepció entre els afectats i els nous gestors de la mateixa Cooperativa, atès que suposava un nou entrebanc dins del llarg i complex procediment que hauria d'esclarir responsabilitats i, eventualment, poder exigir i recuperar els prop de 4,47 milions d'euros en estalvis que encara es troben entrampats. Ara, però, el nou instructor del cas va encara més enllà xifrant amb quantitats concretes els danys causats per la fallida, tant per als impositors com per a la mateixa entitat. Són en total 7,02 milions d'euros. Una xifra que recull, tant les operacions comptables fraudulentes per emmascarar els resultats de l'entitat per part dels antics gestors i tapar-los amb els recursos dels impositors –uns 1,9 milions d'euros de perjudici, segons la mateixa Cooperativa-, així com la pignoració dels estalvis dels socis amb Bankia –que entitat i impositors calculen en 1,64 milions d'euros-, així com el bloqueig de comptes de Bankia -3,01 milions d'euros-. En aquest àmbit també s'han d'afegir els 467.000 euros que la Cooperativa va pagar als socis amb els comptes bloquejats, o els prop de 5.400 euros que l'Ajuntament de l'Aldea va destinar a ajudar algunes de les famílies afectades.  Constata el jutge l'existència d'"indicis racionals de criminalitat" en l'actuació dels setze investigats en aquests àmbits esmentats. Concretament, pel que fa a suposats delicte societari, falsedat documental, insolvència punible, cobrament indegut de subvencions i apropiació indeguda. A banda de l'esmentat exgerent, Daniel Ferré –l'únic al qual s'imputen tots aquests suposats delictes-, continuen en el procediment com a investigats l'excomptable Mercè Benito; l'expresident de l'entitat, Fernando Falcó; l'exsecretari, José Benito; l'extresorer, Juan Gilabert; els empresaris i proveïdors Josu Serna, David Casas, Xavier Casas, Javier García Vivo, María Teresa Melquíades; l'exdirector de la secció de crèdit, Enric Sabaté; l'exdirector de l'oficina de Bankia d'Amposta, Manuel Fornós; la subdirectora de la mateixa sucursal, Mauela Buera; la mateixa entitat bancària Bankia; l'exauditor Juan Carlos Torres i la seva empresa BDO, com a responsable civil subsidiària.  Vendes fictícies i jocs comptables  La interlocutòria desgrana les presumptes responsabilitats en la fallida en el marc de dos grans àmbits suposadament delictius. En primer lloc, respecte el falsejament de la comptabilitat  de l'entitat, de la qual acusa principalment a Ferré. Relata que es van registrar fins a 4,13 milions d'euros en vendes fictícies als clients internacionals Hage International, Barniol France i Ille Rousillon, de les quals l'entitat no disposava de "constància documental" en forma d'albarans com tampoc els comptes bancaris on s'haurien cobrat. Per simular una "normalitat" en la relació comercial, es va registrar una part com a cobrades en un compte genèric i la resta, 2,1 milions, quedava com a pendent. Al mateix temps, es van registrar compres –sense acreditar el pagament bancari-, per part de seccions internes creades amb l'objectiu d'explotar finques agrícoles arrendades, que es cancel·laven comptablement en contra del mateix compte genèric per 4,13 milions d'euros. Això, apunta la interlocutòria, permetia reduir l'efecte de les "vendes fictícies" als clients estrangers en els comptes de pèrdues i guanys, a més de permetre deduir l'IVA de les compres fictícies, prop de 159.000. Paral·lelament a aquestes pràctiques, l'instructor ha reiterat també que l'entitat feia servir un "joc comptable" per incrementar de forma fictícia l'import de les inversions efectuades i, així, aprofitar per sol·licitar subvencions en relació amb aquestes quantitats inflades artificialment. Ho feia, segons la interlocutòria, amb la connivència dels proveïdors que, als pocs dies d'haver presentat la factura, feien efectiu a favor de la Cooperativa un abonament de part de la inversió, que no s'acabava comptabilitzant per disminuir el valor final. El jutge detalla els casos de quatre empreses en concret: Refrigeració Casas Ramon, per un projecte d'ampliació i millora de la manipulació i envasat de productes hortofrutícoles, facturada per 471.000 euros el 2006 –pel qual el proveïdor va abonar 272.000 més IVA a la Cooperativa que no  es van comptabilitzar adequadament-;  Eurozon Sistemas del Ozono, SL, 489.000 euros més IVA el 2007 per dos projectes de sistemes d'ozonització, per la qual la Cooperativa va emetre una factura de 403.000 euros que va comptabilitzar com a disminució de la inversió per traspassar aquest import a un compte intern i, així, cancel·lar els deutes pendents de "vendes fictícies"; Sigma Systems SL, que va facturar "de manera fictícia mitjançant 51 factures falses" treballs a l'entitat per 385.000 euros, reduïts a 182.000 gràcies al "sistema de factures d'abonament fictici emeses a posteriori pel proveïdor"; i Sanetub Delta, SL, que durant 2011 va facturar també "de forma fícticia" mitjançant sis factures "fasles" treballs per valor de 930.000 euros, que a partir del sistema d'abonaments establert hauria descendir realment fins 81.000. Tota aquesta operativa, apunta l'instructor, va permetre l'entitat sobrevalorar l'immobilitzat, augmentant de forma fictícia les factures i el resultat anual.  Uns procediments pels quals apunta directament a l'exgerent, Daniel Ferré, com a principal responsable: en aquest sentit, cita les comunicacions i correu electrònics entre l'exgerent i el personal o responsables dels diferents proveïdors amb instruccions sobre la forma de realitzar les factures. També inclou la comptable Mercè Benito, l'exdirector de la secció de Crèdit, Enric Sabater; i l'anterior consell rector de l'entitat. A banda dels gestors i empleats de l'entitat, la interlocutòria apunta també, en aquest tram de la investigació, a l'actuació de l'auditor Juan Carlos Torres i la seva empresa BDO. Segons l'instructor, els informes sobre els comptes de 2008, 2009, i 2010 "de cap manera reflectien la realitat econòmica i financera": "tapaven o impedien, mitjançant una recreació presumptament falsa de dades i partides financeres, contractuals i comptables identificar la greu situació econòmica de la Cooperativa".  Patrimoni irreal Torres no només no hauria revista ni verificat els comptes, sinó que va assegurar haver comprovat factures i cobraments posteriors que mai van ser acreditats –des de la indeguda comptabilització del valor d'un edifici donat anteriorment per la Generalitat a les suposades vendes internacionals-. Un element que hauria resultat especialment "distorsionant" de la "gravíssima" realitat econòmica de la Cooperativa des de l'any 2009. Per això, l'instructor considera que va ometre els seus "deures qualificats de verificació i revisió", permetent que els responsables de l'entitat i els seus "òrgans representatius" modifiquessin amb "operacions fictícies" la imatge econòmica. La conseqüència de tot plegat va resultar nefasta per al funcionament de la Cooperativa i els impositors: així, els 2,54 milions de patrimoni que l'entitat tenia l'any 2008, segons els registres comptables, en realitat eren 318.000 euros. I, en aquest context, les "fortes tensions de tresoreria" per fer front a les obligacions de la secció hortofrutícula es van anar cobrint amb recursos de la secció de crèdit. El jutge creu que, en aquell moment, l'entitat podia haver reconegut les pèrdues i imputar-les als socis, presentar concurs de creditors o bé, l'opció finalment executada, "fugir endavant sol·licitant un préstec amb garantia hipotecària". És a partir d'aquest punt, precisament, que la interlocutòria centra la seva anàlisi al voltant de les relacions de l'entitat amb Bankia, llavors Caja Madrid, el segon gran àmbit presumptament delictiu de la investigació judicial. L'exgerent, Daniel Ferré, havia formalitzat l'any 2006 un préstec amb Caja Madrid –representada pel director de la sucursal d'Amposta i la subdirectora- per import d'1,5 milions pignorant, posant com a garantia, 750.000 euros en actius financers –preferents de la mateixa entitat financera i valors de la societat Altae Banco-. A finals de 2008, la Cooperativa –previ acord del Consell Rector- va hipotecar també per 1,5 milions una finca de la seva propietat oferint novament com a garantia els valors d'Altae, en aquest cas revaloritzats. Uns béns que formaven part de la Secció de Crèdit i que, en el moment actual, però no el 2008, segons admet el jutge, la normativa impedeix que siguin pignorats o utilitzats com a garantia. Però malgrat tenir béns pignorats des de 2006 i efectuar una nova operació hipotecària el 2008, la Cooperativa mai va incloure als comptes anuals anteriors a la fallida els actius financers pignorats com a garantia, ni tampoc els immobles hipotecats. Tampoc ho va incloure als seus informes de BDO –Caja Madrid i Fornós no van fer esment de la seva existència en resposta als requeriments anuals de l'auditora-, com així ho va constatar la Direcció General de Política Financera a finals de 2011. Impositors enganyats per Bankia Aquesta delicada i ocultada situació financera no va acabar esclatant públicament fins el bloqueig de comptes als socis i impositors de la Cooperativa. L'entitat, recorda el jutge, havia encarregat a Caja Madrid que gestionés els serveis propis d'una entitat bancària que la Secció de Crèdit, legalment  no podia dur a terme serveis financers –domiciliar rebuts o emetre talonaris, per exemple- més enllà de funcionar com a dipòsit dels fons dels socis i concedir-los crèdits agrícoles. Es van utilitzar dos vies. D'una banda, obrint la Cooperativa un compte corrent a Caja Madrid on carregaven tots els rebuts i, posteriorment, la secció de crèdit traspassava als diferents comptes dels socis. De forma paral·lela, molts socis van obrir comptes directament a Caja Madrid, que els responsables de l'oficina d'Amposta –Fornós i Gilabert, en connivència amb Ferré i Sabater- vinculaven al compte instrumental de la Cooperativa. Els abonaments o pagaments de factures i domiciliacions es carregaven als comptes als clients i el saldo restant anava al de la Cooperativa, que traslladava cada nit les operacions als seus propis comptes, deixant els instrumentals a zero. Posteriorment es traslladava als comptes interns dels socis. Subratlla l'instructor que, tot i ser tractats com a clients de l'entitat financera –rebien una llibreta i talonaris amb els logos-, els clients ignoraven que, en realitat, contractaven amb la Secció de Crèdit.  Així, a principis de desembre de 2011, Bankia no només va bloquejar els comptes de la Cooperativa, relata l'instructor, sinó també els que van obrir els socis "apropiant-se de les quantitats allí dipositades". En total, es van retenir 5,84 milions d'euros, dels quals, 3,52 es trobaven en comptes oberts directament per socis a l'entitat financera. La Cooperativa ha retornat 1,54 milions i 229.000 euros, dels quals 376.000 i 91.000, corresponen respectivament a devolucions dels saldos dels comptes de Bankia. Queden pendents de retornar als impositors de la Cooperativa i de l'entitat financera, 4,47 milions, 3,01 dels quals són quantitats que es trobaven en comptes de Bankia.

Summary: Valoren en 7 MEUR els perjudicis que la fallida ha causat als impositors i a la Cooperativa de l'Aldea


Es tracta de la dada més baixa des del 2008 però el primer que puja en aquest mes des de fa 10 anys ACN Madrid.-L'atur va pujar al juliol a Catalunya en 1.558 persones respecte el mes anterior i va situar la xifra de desocupats en 358.830, segons ha informat el Ministeri de Treball aquest divendres. Es tracta de la dada més baixa en aquest mes des del juliol del 2008, quan aleshores la xifra de desocupats va ser de 321.964 persones, però la primera vegada en deu anys que l'atur creix al juliol. Respecte el juliol de fa un any, les llistes de l'atur compten amb 10.294 inscrits menys, xifra que representa un descens del 2,79%. Pel que fa al conjunt de l'Estat, la xifra d'aturats no va aconseguir baixar dels tres milions de persones (3.011.433), però va caure respecte el juny, concretament de 4.253 treballadors, un 0,1% menys. En relació al juliol de l'any passat, van ser 123.588 persones menys inscrites a la llista de l'atur, xifra que representa un descens del 3,94%. Per sectors d'activitat, el sector serveis és el que suma més desocupats, amb 255.228 persones (+2.193 respecte el juny), seguit del de la indústria, amb 40.737 (-175)i la construcció, amb 29.862 persones (318). Pel que fa en el de l'agricultura, hi ha 7.148 persones inscrites a les llistes de l'atur, 102 més que el mes passat. Per últim, 25.855 persones no tenien una feina anterior, 880 menys que el mes anterior. D'altra banda, per sexes, dels 358.830 aturats, 150.618 eren homes (-0,26%) i 208.212 eren dones (+0,93%) i per edats, 23.318 són aturats menors de 25 anys. D'aquests 12.278 són homes i 11.040 dones. Pel que fa el nombre de contractes, al juliol se'n van signar 353.126, això són 47.794 més que el mes anterior, un 15,65% més; mentre que comparat amb fa un any, són 25.159 més (7,67%). Del total, 39.339 contractes eren indefinits, un 12,89% més respecte el mes anterior, mentre que la variació anual va ser del -0,5%, és a dir, 218 menys. Pel que fa els temporals, la gran majoria amb 313.787, és a dir, un 16% més que el juny, i un 8,80% respecte el juliol del 2018 (25.377). L'atur només puja a la demarcació de Barcelona i cau a les de Girona, Lleida i Tarragona La demarcació de Barcelona va ser l'única que va registrar un augment del nombre de desocupats, concretament de 2.328 persones respecte el juny, fins a les 270.092. Això és un 0,87% més respecte el mes anterior tot i que 6.852 persones menys que fa un any, xifra que representa un descens del 2,47%. A la demarcació de Girona, la xifra d'aturats es va situar en les 30.703 persones, això són 328 menys que al juny (-1,06%), mentre que comparat amb el mateix mes del 2018 el descens va ser de 1.125 persones, un 3,53% menys. A les comarques de Lleida, es van registrar 17.260 aturats, és a dir, 194 persones menys que al juny, xifra que representa un descens de l'1,11%, mentre que respecte fa un any, el nombre de desocupats va caure en 687 persones, el què va suposar un 3,83% menys. Per últim, a les comarques tarragonines la xifra d'aturats va ser de 40.775 persones, 248 aturats menys que fa un mes (-0,6%). Respecte fa un any, el descens va ser del 2,79%, fins a les 10.294 persones.  Lleuger augment de l'afiliació a la Seguretat Social L'afiliació a la Seguretat Social va pujar lleugerament al juliol respecte el mes anterior, un 0,35%, amb 12.193 treballadors més, fins als 3.520.636. Respecte fa un any, l'afiliació va créixer un 2,31%, és a dir, 79.344 treballadors més. Per règims, 2.960.036 pertanyen al general, en els quals s'inclouen 29.075 de sistema agrari, 61.568 de la llar; 7.517 del règim de la mar i un del carbó. La resta, 552.083, eren autònoms.  Al conjunt de l'Estat, els afiliats a la Seguretat Social sumaven 19.553.211 persones, un 0,08% més respecte al juny (+15.514) i un 2,58% més que la juliol de fa un any, fins a les 490.401 persones.

Summary: L'atur puja en 1.558 persones a Catalunya al juliol i la xifra de desocupats se situa en 358.830


El Departament d'Agricultura, Ramaderia, Pesca i Alimentació ha informat que a partir d'aquest dimecres 15 de març, fins al 15 d'octubre no es pot encendre foc en terreny forestal. Aquesta prohibició recollida en el Decret 64/1995 té com a objectiu establir una sèrie de mesures per prevenir els incendis forestals. La norma regula que en els terrenys forestals, estiguin o no poblats d'espècies arbòries, i en la franja de 500 metres que els envolta no es pot encendre foc sigui quina sigui la finalitat. Especialment, no es poden cremar restes de poda i aprofitaments forestals agrícoles o de jardineria, ni marges pròxims a zones forestals, sense una autorització expressa del Departament d'Agricultura. Aquest 2017, des de l'1 de gener fins avui, hi ha hagut a Catalunya 67 incendis forestals que han cremat 508,32 hectàrees forestals. Tampoc no es poden fer focs d'esbarjo ni d'altres relacionats amb l'apicultura. Dins de les àrees recreatives i d'acampada i en parcel·les de les urbanitzacions, es podrà fer foc quan s'utilitzin barbacoes d'obra amb mataguspires. També queda prohibit llençar objectes encesos; abocar escombraries i restes vegetals i industrials de qualsevol mena que puguin ser la causa de l'inici d'un foc; llançar coets, fosc d'artifici o d'altres artefactes que continguin foc, i utilitzar bufadors o similars en obres realitzades en vies de comunicació que travessin terrenys forestals.

Summary: Prohibit fer foc al bosc a partir d'aquest dimecres


El president de la Generalitat en funcions creu que amb un altre executiu es pot crear un clima de "serenitat" ACN Cerdanyola del Vallès.-El president de la Generalitat en funcions, Artur Mas, ha constatat aquest diumenge que "han tornat a saltar les alarmes a Madrid" pel pacte in extremis d'investidura a Catalunya que permet que el procés tiri endavant, però alhora ha avisat del risc d'un govern espanyol encapçalat pel PP i amb el suport de C's. "A Madrid això no ens convé", ha avisat davant del consell nacional de CDC, on ha opinat que amb un altre executiu, tot i que la seva formació no és "entusiasta" amb cap partit espanyol, es pot aconseguir un clima de "serenitat" per poder dialogar. També ha tingut temps per a la ironia: "Aquells que ja s'havien fregat les mans o que se les estaven fregant i que tenien el cava a punt per destapar i per beure-se'l a la mala salut de Catalunya, ara l'hauran de guardar a la nevera".

Summary: Mas constata que "han tornat a saltar les alarmes a Madrid" i rebutja un govern espanyol del PP o amb C's


Seu de la Cambra Oficial de Comerç, Indústria i Navegació ACN Madrid.-El govern espanyol celebrarà el Consell de Ministres del pròxim 21 de desembre a la Casa Llotja de Mar de Barcelona, seu actual de la Cambra Oficial de Comerç, Indústria i Navegació. Així ho ha anunciat aquest matí de dimecres La Moncloa, que ha destacat que es tracta d’un dels edificis més emblemàtics i representatius de l’economia i la cultura de Barcelona. L’anunci arriba després que La Moncloa hagués d’aclarir unes manifestacions del ministre de Foment, José Luis Ábalos, que aquest dimarts va posar en dubte la celebració del Consell de Ministres a Barcelona en vista de la resposta que el suposat gest ha obtingut per part de la Generalitat i en previsió de protestes.  Ábalos va apuntar que si el seu executiu no acabava d’aconseguir bona sintonia per a la celebració d’aquest Consell de Ministres “tampoc acabo d’entendre un entossudiment”. Minuts després La Moncloa va fer públic un comunicat on assegurava que “per descomptat” se celebraria a Barcelona. La Casa Llotja de Mar era una de la vintena de possibilitats de què disposava l’executiu espanyol per a la celebració del Consell de Ministres de Barcelona. La Moncloa buscava un espai ampli on poder fer també la roda de premsa posterior i que garanteixi la viabilitat de la reunió davant de possibles protestes. L’executiu espanyol prepara un dispositiu policial especial en ocasió d’aquesta reunió que s’acabarà de dissenyar en una reunió que els comandaments dels Cossos  Forces de Seguretat de l’Estat han de fer amb els Mossos i la Guàrdia Urbana. Aquest dimarts, i malgrat les informacions que apuntaven que es traslladarien 400 agents, el Ministeri de l’Interior apuntava que el dispositiu “encara no està tancat”.

Summary: El govern espanyol celebrarà el Consell de Ministres de Barcelona el pròxim 21 de desembre a la Casa Llotja de Mar


El Departament de Territori i Sostenibilitat ha anunciat que, a partir del proper 27 de març, implantarà un nou quadre d'horaris a la línia de bus que comunica Manresa i Barcelona, amb parada a Monistrol de Montserrat i Olesa de Montserrat. Segons informa el departament, aquest canvi té l'objectiu de "resoldre les disfuncions detectades arran del canvi de concessió, motivat per l'execució d'una sentència judicial". Els nous horaris s'han confeccionat després d'escolar els Ajuntaments dels municipis afectats i els propis usuaris del servei. A més, Territori informa que continuarà fent un seguiment diari del servei i convocarà una nova reunió de seguiment amb totes les parts implicades durant la primera quinzena d'abril. També informa que està obert a realitzar noves modificacions si el funcionament del servei ho fa necessari.  Entre les millores que s'incorporen als nous horaris s'hi troba que els serveis directes de Manresa accediran a la C-16 per l'entrada del polígon de Bufalvent i tots els serveis des de Manresa sortiran des de l'estació d'autobusos. També s'ha ajustat la durada del temps de viatge de diferents expedicions per adaptar-les al temps real del recorregut. A més, s'avancen dues sortides des de Ronda Universitat a les 15.00h: una semidirecta fins a Manresa i l'altra parcial fins a Olesa. D'altra banda, segons informa el Departament de Territori, per garantir la fiabilitat del servei, en les expedicions parcials Olesa-Barcelona la parada d'inici i fi a Barcelona serà Maria Cristina, excepte en les expedicions de tornada a les 15h i 18.30h. A més, en les expedicions directes entre Barcelona i Manresa s'incorporen les parades a Monistrol. Finalment, també s'han realitzat ajustos en el servei per mantenir el mateix nombre d'expedicions directes de Barcelona a Manresa a la franja de tarda i perquè els usuaris d'Olesa no perdin la freqüència de 30 minuts de servei que disposen en determinats serveis.

Summary: Implanten nous horaris al bus Manresa-Barcelona per resoldre les "disfuncions" del servei


La Fiscalia Superior de Catalunya ha obert diligències d'investigació per la identificació per part dels Mossos d'Esquadra de diverses persones a Vandellòs (Baix Camp), Tivissa i Móra la Nova (Ribera d'Ebre), i també a L'Ametlla de Mar (Baix Ebre) per part de la seva Policia Local, de diverses persones que retiraven llaços grocs de la via pública. El ministeri públic vol saber els "motius concrets" de les identificacions i els "criteris" d'actuació en casos similars. En un decret de tres pàgines firmat pel tinent fiscal, Pedro Ariche, en funcions de fiscal superior, el ministeri públic ordena al comissari en cap dels Mossos, Miquel Esquius, que li remeti en 15 dies com a molt un informe amb totes les actuacions i diligències en relació a les actuacions policials del 17 d'agost a Vandellòs i la Ribera d'Ebre. També vol que identifiqui els agents actuants pel seu número de carnet professional i si les diligències practicades van comportar una denúncia al jutjat o un expedient administratiu per infracció de la llei de seguretat ciutadana. La mateixa ordre dóna a l'alcalde de L'Ametlla de Mar pels fets del 24 d'agost al seu poble, on va actuar la Policia Local. Al comissari Esquius també li requereix que informi a la fiscalia sobre les "pautes o criteris d'actuació" seguits pels agents del cos "amb relació a eventuals actuacions de retirada de simbologia partidista o reivindicativa de la via pública per part de particulars". A més, li demana que a partir d'ara informi al ministeri fiscal puntualment de totes les actuacions similars que faci el cos, o de les que tingui constància a través de les policies municipals.

Summary: La fiscalia investiga l'actuació dels Mossos en la identificació de persones que retiraven llaços grocs


Els Mossos d'Esquadra i la Policia Local de Banyoles han denunciat sis persones per incomplir les restriccions de moviment en l'estat d'alarma de la covid-19. Va passar ahir, el primer dia de sortida dels menors. Segons informen en un comunicat, els denunciats van aprofitar per fer esport o fer una passejada al voltant de l'estany. "Les sortides s’han autoritzat perquè els menors puguin sortir a passejar a màxim un quilòmetre de distància de casa seva i, per tant, cal que tots continuem fent-ho bé perquè, si no, podem tornar al confinament total", afirma l'alcalde, Miquel Noguer, que fa una crida al civisme i responsabilitat de tots. També han detectat un repunt dels abocaments descontrolats de residus a les zones d'aportació específics. Des de l'Ajuntament de Banyoles estan investigant més d'una desena de persones que han enxampat fent abocaments de residus incomplint la normativa i que, un cop identificats, seran sancionats. Recorden que cal dipositar els residus segons les àrees d'aportació i que la deixalleria comarcal que ha ja ha reobert els matins és on es recullen els residus voluminosos.   Per últim, recorden que els propietaris de gossos han de recollir els excrements de les mascotes i que, en situacions de confinament com els actuals, el civisme i neteja són "més necessaris que mai".

Summary: Denuncien sis persones a Banyoles per aprofitar la sortida de nens per fer esport o passejar pels voltants de l'Estany


Diversos alcaldes han respòs a la Fiscalia Superior de Catalunya la instrucció que obliga les policies locals a fer funcions de policia judicial en relació a actes relacionats amb el referèndum de l'1-O. En la majoria de casos, l'escrit dels alcaldes és una proposta de l'Associació de Municipis per la Independència (AMI) i l'Associació Catalana de Municipis (ACM) en què reclamen deixar sense efecte aquesta instrucció. Consideren que l'ordre és "irregular" ja que s'atribueixen a les policies locals "funcions de policia judicial que no els corresponen". Els primers alcaldes que s'han adreçat a Fiscalia són, entre d'altres els de Sant Cugat del Vallès, Mercè Conesa; Vic, Anna Erra; Vilassar de Dalt, Xavier Godàs; Tortosa, Ferran Bel; Figueres, Marta Felip, i Girona, Marta Madrenas. (S'ha afegit la posició de l'alcalde de Cerdanyola del Vallès) El recurs fa esment a l'acord de la Comissió Nacional de Coordinació de la Policia Judicial, en que s'explicita que només aquelles policies locals de grans ciutats que tinguin signats convenis amb el Ministeri de l'Interior podran actuar com a policia judicial en casos de faltes i delictes de poca gravetat. En aquest sentit, l'alcaldessa de Sant Cugat del Vallès, Mercè Conesa, ha remarcat que la primera obligació de la Policia Local és "garantir l'ordre públic" i retreu a la Fiscalia que ordeni actuacions contra l'1-O: "Tenim moltes tasques a fer a les nostres viles i ciutats com per tenir destinada la policia local en aquest moment a retirar pancartes i a retirar la veu a la ciutadania". Mataró defensa el paper de la Policia Local A Mataró, per contra, després de diverses intervencions de la Policia Local en actes d'ERC i la CUP a la capital del Maresme, l'Ajuntament reitera que els agents "actuen a instàncies dels Mossos d'Esquadra i per indicacions de la Fiscalia" des del passat 14 de setembre, quan els Mossos d'Esquadra van lliurar la instrucció als responsables de la Policia Local. De la seva banda, l'alcalde de Cerdanyola del Vallès, Carles Escolà, s'ha sumat a la iniciativa de demanar a la Fiscal Cap Provincial de Barcelona que deixi sense efecte la instrucció sobre les policies locals. L'alcalde considera que la fiscalia s'ha "extralimitat" en les seves atribucions i ha posat en una posició "compromesa" als agents.

Summary: ACTUALIZACIÓ:Alcaldes demanen a la Fiscalia que deixi sense efecte l'ordre que obliga les policies locals a actuar contra l'1-O